Kaapse man gevang met kokaïen en rooiwyn in kar | Netwerk24
Kaapse man gevang met kokaïen en rooiwyn in kar
Deur Marelize Barnard 01 Augustus 2020 17:21
Kokaïen en vier bottels rooiwyn het 'n man van Kaapstad diep in die moeilikheid. Foto: Kaapstad metro
'n Sakkie met kokaïen, vier bottels rooiwyn en 'n vervalste rybewys het 'n Kapenaar diep in die moeilikheid.
Die "spookeenheid" van die Kaapstadse metro-verkeersdienste (verkeersbeamptes wat die strate patrolleer in ongemerkte voertuie) het Vrydagaand dié 47-jarige man in hegtenis geneem nadat hy met eers met sy BMW probeer wegjaag het op die M5-hoofweg.
Die man is uiteindelik omstreeks 19:45 naby die Hartleyvale-stadion in Observatory vasgetrek waar hy toe boonop glo die fout gemaak het om 'n vervalste rybewys te wys. Verder is daar kokaïen by hom gekry en hy het vier bottels rooiwyn vervoer (wat ook onwettig is ingevolge die inperking-regulasies).
Die man is in hegtenis geneem en word by die Mowbray-polisiekantoor aangehou tot hy in die hof moet verskyn.
Die spookeenheid het Vrydagaand ook vier motorbestuurders aangekeer in optredes in Athlone en Bellville. Nog 55 bestuurders is beboet omdat hulle later as die aandklokreël nog in die strate rondgery het.